Sagunt concedix la Medalla d’Or a la Societat de Caçadors
02 d’agost 2021

![Imagen sin texto alternativo.](/media/adgdnbvy/99-c_1145.jpg)  

  

El Ple de la Corporació Municipal ha aprovat atorgar de la Medalla d’Or de la Ciutat de Sagunt a la Societat de Caçadors de Sagunt, per tal de reconèixer la tasca social i mediambiental que l’associació ha estat fent durant els 101 anys que porta en actiu. Este acord va eixir avant per majoria, en la sessió ordinària de juliol, celebrada el passat dia 29, amb els vots favorables de PSOE, Compromís, IP, PP, Ciutadans i Vox; i l’abstenció d’EU.

  

L’expedient ha sigut tramitat pel departament de Cultura arran d’una iniciativa del PP, a la qual es van afegir Ciutadans i Vox, al Ple de la Corporació Municipal del 25 de març d’enguany, perquè s’obrira expedient per atorgar esta medalla a la Societat de Caçadors.

  

Segons consta en l’expedient i en l’acord plenari, la Societat de Caçadors de Sagunt es va constituir el 17 d’abril de 1920 amb 64 socis de caça i 28 socis de saló. El seu primer president va ser Juan Bautista Peña Moros. En els seus primers passos, la societat va tindre la primera seu en un local en la plaça Cronista Chabret, cedit per un dels seus socis, i no va ser fins a 1944 quan van adquirir la casa natal del compositor Joaquín Rodrigo, en el número 22 de la mateixa plaça, que s’ha convertit en la seu oficial de la societat fins els nostres dies.

  

A llarg de tots estos anys, segons recull l’acord plenari, les diferents directives han impulsat la societat com a un referent en el municipi per aglutinar al voltant de l’entitat els aficionats a la caça i convertir-la en un referent, no sols de la seua pràctica, sinó també en la defensa de l’equilibri del medi ambient. Es tracta de conscienciar els usuaris, ser part activa de fòrums en el foment de la seua correcta pràctica i portar a terme tot tipus de tasques de conservació, com per exemple la regeneració d’abeuradors i menjadors per a animals i col·laborant quan s’ha requerit per part de les administracions en el control de plagues que afecten els camps de la localitat.

  

Hui dia la societat, amb més de 400 socis, és una entitat activa no sols en el foment d’esta pràctica, tant en el seu vessant cinegètic com esportiu, sinó també en el desenvolupament de diverses activitats socials i foment de l’educació ambiental. En l’actualitat, la societat destina majoritàriament el seu pressupost a inversions per a desenvolupar actuacions en el medi natural, la cura d’animals i vigilància de les muntanyes. No obstant això, este darrer any, a causa de les especials circumstàncies per la Covid-19, l’entitat, en una mostra de solidaritat i vinculació amb el municipi, ha realitzat donacions per valor de 3.000 euros per donar cobertura a diverses necessitats com la de proveir mascaretes, guants i elements de protecció als diferents cossos de seguretat, als centres de salut, a l’Hospital i posar un servici de desinfecció al servici de l’Ajuntament. 

  

Per tots estos motius i mèrits, l’Ajuntament de Sagunt a través del Ple ha atorgat la distinció honorífica de la Medalla d’Or de la Ciutat de Sagunt a la Societat de Caçadors. 

​  

  

*   [](http://www.facebook.com/sharer.php?u=https://aytosagunto.es/va/actualitat/sagunt-concedix-la-medalla-d-or-a-la-societat-de-cacadors/ "Facebook")
*   [](http://twitter.com/share?url=https://aytosagunto.es/va/actualitat/sagunt-concedix-la-medalla-d-or-a-la-societat-de-cacadors/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-concedix-la-medalla-d-or-a-la-societat-de-cacadors/ "Linked In")
*   [](mailto:?body=https://aytosagunto.es/va/actualitat/sagunt-concedix-la-medalla-d-or-a-la-societat-de-cacadors/)